CELEX: 32017D1178
Language: sl
Date: 2017-06-02 00:00:00
Title: Izvedbeni sklep Komisije (EU) 2017/1178 z dne 2. junija 2017 o spremembi Izvedbenega sklepa (EU) 2016/2008 o nadzornih ukrepih za zdravje živali v zvezi z vozličastim dermatitisom v nekaterih državah članicah (notificirano pod dokumentarno številko C(2017) 3624) (Besedilo velja za EGP. )

1.7.2017   
            
            
               SL
            
            
               Uradni list Evropske unije
            
            
               L 170/98
            
         IZVEDBENI SKLEP KOMISIJE (EU) 2017/1178
   z dne 2. junija 2017
   o spremembi Izvedbenega sklepa (EU) 2016/2008 o nadzornih ukrepih za zdravje živali v zvezi z vozličastim dermatitisom v nekaterih državah članicah
   
      
         (notificirano pod dokumentarno številko C(2017) 3624)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
   ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), ter zlasti člena 10(4) Direktive,
   ob upoštevanju Direktive Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (3) ter zlasti člena 19(1)(a) in 3(a) ter člena 19(6) Direktive,
   ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (4), ter zlasti člena 4(3) Direktive,
   ob upoštevanju naslednjega:
   
               (1)
            
            
               Direktiva 92/119/EGS določa splošne nadzorne ukrepe, ki se uporabijo v primeru izbruha nekaterih živalskih bolezni, vključno z vozličastim dermatitisom. Ti nadzorni ukrepi vključujejo vzpostavitev okuženih in ogroženih območij okoli okuženega gospodarstva ter zagotavljajo tudi cepljenje v izrednih razmerah v primeru izbruha vozličastega dermatitisa.
            
         
               (2)
            
            
               Izvedbeni sklep Komisije (EU) 2016/2008 (5) določa nadzorne ukrepe za zdravje živali v zvezi s pojavom vozličastega dermatitisa v državah članicah ali njihovih delih, kot so navedeni v Prilogi I k navedenemu sklepu, vključno z minimalnimi zahtevami za programe cepljenja proti navedeni bolezni, ki jih Komisiji v odobritev predložijo države članice.
            
         
               (3)
            
            
               Člen 2 Izvedbenega sklepa (EU) 2016/2008 opredeljuje „okuženo območje“ kot del ozemlja države članice iz dela II Priloge I k navedenemu sklepu, ki vključuje območje, na katerem je bil potrjen vozličasti dermatitis, in kjer se cepljenje proti vozličastemu dermatitisu lahko izvaja po odobritvi programov cepljenja s strani Komisije. Člen 2 navedenega izvedbenega sklepa opredeljuje tudi „prosto območje s cepljenjem“ kot del ozemlja države članice iz dela I Priloge I k navedenemu sklepu, ki vključuje območja zunaj okuženih območij, kjer se cepljenje proti vozličastemu dermatitisu izvaja po odobritvi programov cepljenja s strani Komisije.
            
         
               (4)
            
            
               Člen 3 Izvedbenega sklepa (EU) 2016/2008 določa omejitve glede odpreme goveda in divjih prežvekovalcev v ujetništvu ter nekaterih živalskih proizvodov z območij iz Priloge I k navedenemu sklepu, da bi se zmanjšalo kakršno koli tveganje širjenja vozličastega dermatitisa.
            
         
               (5)
            
            
               Člen 7 Izvedbenega sklepa (EU) 2016/2008 določa odstopanja od omejitev iz člena 3 navedenega izvedbenega sklepa v zvezi z odpremo semena, jajčnih celic in zarodkov goveda in divjih prežvekovalcev v ujetništvu z območij, navedenih kot prosta območja s cepljenjem v delu I Priloge I k navedenemu sklepu.
            
         
               (6)
            
            
               Ustrezno je razlikovati med stopnjami tveganja za širjenje vozličastega dermatitisa prek pošiljk semena, jajčnih celic in zarodkov, kadar se tak zarodni material odpremi s prostega območja s cepljenjem na drugo prosto območje s cepljenjem ali na okuženo območje, ki je v isti državi članici. Zato je treba vzpostaviti ločene pogoje, sorazmerne s tveganji, za odstopanja, ki se uporabljajo za take pošiljke, ki ostanejo v isti državi članici, če so taki pogoji uvedeni za varno odpremo takega zarodnega materiala znotraj prostega območja s cepljenjem ali okuženega območja, ki je v isti državi članici. Člen 7 Izvedbenega sklepa (EU) 2016/2008 bi bilo zato treba ustrezno spremeniti.
            
         
               (7)
            
            
               Dne 2. marca 2017 je Grčija poročala o novem izbruhu vozličastega dermatitisa v regionalni enoti Kerkyra (otoku v Jonskem morju na skrajnem severozahodu Grčije), iz katere do zdaj niso poročali o izbruhih vozličastega dermatitisa. Zaradi tega bi bilo treba razširiti okužena območja Grčije iz dela II Priloge I k Izvedbenemu sklepu (EU) 2016/2008 v povezavi z vozličastim dermatitisom, da bi se vključila regionalna enota Kerkyra. Del II Priloge I k Izvedbenemu sklepu (EU) 2016/2008 bi bilo zato treba ustrezno spremeniti.
            
         
               (8)
            
            
               Dne 14. marca 2017 je Grčija obvestila Komisijo o svoji odločitvi, da bo povečala precepljenost proti vozličastemu dermatitisu v regijah Jonski otoki, Severni in Južni Egejski otoki ter Kreta, tj. na območjih, kjer se do zdaj vozličasti dermatitis ni pojavil, razen v regionalni enoti Kerkyra, kjer je bila bolezen potrjena 2. marca 2017, in v regionalni enoti Limnos, kjer je bolezen prisotna od leta 2015. Zato bi bilo treba navedene regije Grčije vključiti v prosta območja s cepljenjem, navedena v delu I Priloge I k Izvedbenemu sklepu (EU) 2016/2008. Del I Priloge I k Izvedbenemu sklepu (EU) 2016/2008 bi bilo zato treba ustrezno spremeniti.
            
         
               (9)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   Izvedbeni sklep (EU) 2016/2008 se spremeni:
   
               (1)
            
            
               Člen 7 se nadomesti z naslednjim:
               „Člen 7
               Odstopanja od prepovedi odpreme semena, jajčnih celic in zarodkov goveda in divjih prežvekovalcev v ujetništvu z območij iz delov I in II Priloge I ter posebni pogoji za odpremo navedenih proizvodov znotraj območij iz dela I ali II v isti državi članici
               1.   Z odstopanjem od prepovedi iz točke (b) člena 3 lahko pristojni organ odobri odpremo semena, jajčnih celic in zarodkov goveda in divjih prežvekovalcev v ujetništvu iz osemenjevalnih središč ali drugih obratov na območju iz dela I Priloge I na drugo območje iz dela I ali II Priloge I v drugi državi članici, če živali darovalke ter semena, jajčne celice in zarodki izpolnjujejo naslednje pogoje:
               
                           (a)
                        
                        
                           živali darovalke so bile cepljene in ponovno cepljene proti vozličastemu dermatitisu v skladu z navodili proizvajalca uporabljenega cepiva, prvo cepljenje pa je bilo izvedeno najmanj 60 dni pred datumom odvzema semena, jajčnih celic ali zarodkov; ali živali darovalke so bile pregledane s serološkim testom za odkrivanje protiteles, specifičnih za virus vozličastega dermatitisa, na dan odvzema in vsaj 28 dni po obdobju odvzema semena ali na dan zbiranja jajčnih celic in zarodkov, z negativnimi rezultati;
                        
                     
                           (b)
                        
                        
                           živali darovalke so bile v 60 dneh pred datumom odvzema semena, jajčnih celic ali zarodkov v osemenjevalnem središču ali drugem ustreznem obratu, kjer v polmeru vsaj 20 km ni bila potrjena prisotnost vozličastega dermatitisa v treh mesecih pred datumom odvzema semena, jajčnih celic ali zarodkov, pred odpremo pa sta vsaki potrditvi okužbe z vozličastim dermatitisom sledila izločitev in uničenje vseh okuženih dovzetnih živali na prizadetih gospodarstvih;
                        
                     
                           (c)
                        
                        
                           živali darovalke so bile klinično pregledane 28 dni pred datumom odvzema kot tudi skozi celotno obdobje odvzemov in niso kazale nobenih kliničnih znakov vozličastega dermatitisa;
                        
                     
                           (d)
                        
                        
                           živali darovalke so bile pregledane na prisotnost povzročitelja vozličastega dermatitisa z verižno reakcijo s polimerazo (PCR) na krvnih vzorcih, odvzetih na začetku in nato najmanj vsakih 14 dni med obdobjem odvzema semena ali na dan odvzema jajčnih celic in zarodkov, in sicer z negativnimi rezultati;
                        
                     
                           (e)
                        
                        
                           seme je bilo pregledano za prisotnost povzročitelja vozličastega dermatitisa z verižno reakcijo s polimerazo (PCR), in sicer z negativnimi rezultati, ter
                        
                     
                           (f)
                        
                        
                           pristojni organ v državi izvora izvaja program cepljenja proti vozličastemu dermatitisu, ki izpolnjuje pogoje iz Priloge II in ga je odobrila Komisija, in je obvestil Komisijo in druge države članice o datumu začetka in zaključka svojega programa cepljenja v skladu s Prilogo II.
                        
                     2.   Z odstopanjem od prepovedi iz točke (b) člena 3 lahko pristojni organ odobri odpremo semena, jajčnih celic in zarodkov goveda in divjih prežvekovalcev v ujetništvu iz osemenjevalnih središč ali drugih obratov na območju iz:
               
                           (a)
                        
                        
                           dela I Priloge I v namembni kraj, ki je na drugem območju iz dela I ali II Priloge I v isti državi članici;
                        
                     
                           (b)
                        
                        
                           dela II Priloge I v namembni kraj, ki je na drugem območju iz dela II Priloge I v isti državi članici.
                        
                     Odstopanje iz prvega pododstavka tega odstavka se uporablja pod pogojem, da so izpolnjeni pogoji iz odstavka 1(a), (b) in (c).
               3.   Z odstopanjem od prepovedi iz točke (b) člena 3 lahko pristojni organ odobri odpremo semena, jajčnih celic in zarodkov goveda in divjih prežvekovalcev v ujetništvu iz osemenjevalnih središč ali drugih obratov na območjih iz dela I Priloge I na katero koli območje v isti ali drugi državi članici ali v tretjo državo, če živali darovalke ter semena, jajčne celice in zarodki izpolnjujejo naslednje pogoje:
               
                           (a)
                        
                        
                           pogoje iz odstavka 1(a) do (f);
                        
                     
                           (b)
                        
                        
                           živali darovalke izpolnjujejo vsa druga ustrezna jamstva za zdravje živali na podlagi pozitivnega rezultata ocene tveganja učinka takšne odpreme in ukrepov proti širjenju virusa vozličastega dermatitisa, ki jih je pred odpremo takega semena, jajčnih celic ali zarodkov zahteval pristojni organ države članice, v kateri je kraj izvora, in so jih odobrili pristojni organi držav, v katerih so kraji tranzita in namembni kraji, ter
                        
                     
                           (c)
                        
                        
                           država članica, v kateri je kraj izvora, mora Komisijo in druge države članice nemudoma obvestiti o jamstvih za zdravje živali in odobritvi iz točke (b), ki jo izdajo pristojni organi.
                        
                     4.   Če se semena, zarodki in jajčne celice, ki izpolnjujejo zahteve iz odstavka 1 ali 3 tega člena, odpremijo v drugo državo članico ali tretjo državo, se k ustreznim zdravstvenim spričevalom za navedene živali doda naslednje besedilo, kot je določeno v Direktivah 88/407/EGS, 89/556/EGS ali v Odločbi 93/444/EGS:
               
                  ‚…(Semena, jajčne celice in/ali zarodki, ustrezno označite) izpolnjujejo zahteve iz …(člena 7(1) ali 7(3), ustrezno označite) Izvedbenega sklepa (EU) 2016/2008 o nadzornih ukrepih za zdravje živali v zvezi z vozličastim dermatitisom v nekaterih državah članicah.‘“
               
            
         
               (2)
            
            
               Priloga I se nadomesti z besedilom iz Priloge k temu sklepu.
            
         Člen 2
   Ta sklep je naslovljen na države članice.
   
      V Bruslju, 2. junija 2017
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 395, 30.12.1989, str. 13.
   
      (2)  UL L 224, 18.8.1990, str. 29.
   
      (3)  UL L 62, 15.3.1993, str. 69.
   
      (4)  UL L 18, 23.1.2003, str. 11.
   
      (5)  Izvedbeni sklep Komisije (EU) 2016/2008 z dne 15. novembra 2016 o nadzornih ukrepih za zdravje živali v zvezi z vozličastim dermatitisom v nekaterih državah članicah (UL L 310, 17.11.2016, str. 51).
   
      PRILOGA
      Priloga I k Izvedbenemu sklepu (EU) 2016/2008 se nadomesti z naslednjim:
      „
            PRILOGA I
            DEL I
            
               „Prosta območja s cepljenjem“
            
            1.   Hrvaška
            
            Celotno ozemlje Hrvaške.
            2.   Bolgarija
            
            
                     
                        A.
                     
                     
                        Naslednji okraji v Bolgariji:
                        
                                    —
                                 
                                 
                                    okraj Burgas,
                                 
                              
                                    —
                                 
                                 
                                    okraj Varna,
                                 
                              
                                    —
                                 
                                 
                                    okraj Dobrič,
                                 
                              
                                    —
                                 
                                 
                                    okraj Razgrad,
                                 
                              
                                    —
                                 
                                 
                                    okraj Silistra,
                                 
                              
                                    —
                                 
                                 
                                    okraj Ruse,
                                 
                              
                                    —
                                 
                                 
                                    okraj Pleven.
                                 
                              
                  
                     
                        B.
                     
                     
                        Naslednje občine v Bolgariji:
                        
                                    —
                                 
                                 
                                    občine Opaka, Popovo in Antonovo v okraju Targovište,
                                 
                              
                                    —
                                 
                                 
                                    občine Šumen, Kaspičan, Novi Pazar, Nikola Kozlevo, Kaolinovo, Venets in Hitrino v okraju Šumen,
                                 
                              
                                    —
                                 
                                 
                                    občine Svištov, Polski Trambeš in Stražica v okraju Veliko Tarnovo.
                                 
                              
                  3.   Grčija
            
            Naslednje regije v Grčiji:
            
                        —
                     
                     
                        regija Jonski otoki, razen regionalne enote Kerkyra,
                     
                  
                        —
                     
                     
                        regija Severni Egejski otoki, razen regionalne enote Limnos,
                     
                  
                        —
                     
                     
                        regija Južni Egejski otoki,
                     
                  
                        —
                     
                     
                        regija Kreta.
                     
                  DEL II
            
               „Okužena območja“
            
            1.   Grčija
            
            
                     
                        A.
                     
                     
                        Naslednje regije v Grčiji:
                        
                                    —
                                 
                                 
                                    regija Atika,
                                 
                              
                                    —
                                 
                                 
                                    regija Osrednja Grčija,
                                 
                              
                                    —
                                 
                                 
                                    regija Osrednja Makedonija,
                                 
                              
                                    —
                                 
                                 
                                    regija Vzhodna Makedonija in Trakija,
                                 
                              
                                    —
                                 
                                 
                                    regija Epir,
                                 
                              
                                    —
                                 
                                 
                                    regija Peloponez,
                                 
                              
                                    —
                                 
                                 
                                    regija Tesalija,
                                 
                              
                                    —
                                 
                                 
                                    regija Zahodna Grčija,
                                 
                              
                                    —
                                 
                                 
                                    regija Zahodna Makedonija.
                                 
                              
                  
                     
                        B.
                     
                     
                        Naslednje regionalne enote v Grčiji:
                        
                                    —
                                 
                                 
                                    regionalna enota Limnos,
                                 
                              
                                    —
                                 
                                 
                                    regionalna enota Keryra.
                                 
                              
                  2.   Bolgarija
            
            Celotno ozemlje Bolgarije, razen območij iz dela I.
         “